De tenker sitt der hjemme

– De skjønner på meg hjemme når det har skjedd noe på jobben, sier en fengselsbetjent i avdeling G på Ila.

– En som er løslatt nå, har drapstruet meg flere ganger. Han hadde endt her igjen fordi han oppsøkte fengselsbetjenter hjemme, forteller en av fengselsbetjentene vi møter i avdeling G.

Nå er denne mannen altså ute igjen.

– Hva sier jeg hjemme om at de skal drepe familien min, spør en annen betjent.

Ingen av fengselsbetjentene i avdeling G vil eksponere seg med navn eller bilde.

En gang en av de innsatte hadde skåret seg opp, måtte de tvinge ham i belteseng for å få holdt ham rolig nok til å sy ham sammen igjen. Mens sykepleieren sydde, ropte han at han skulle voldta henne på alle mulige måter.

– Vi kan ha en fin samtale, men så plutselig kliner han til deg i ansiktet, forteller en betjent.

– Når vi blir spyttet på, må vi ta blodprøver flere ganger over en periode for å se om vi er smittet med noe. De tenker sitt hjemme når vi får skader.

Hva etter ti år?

Vold og trusler rapporteres i fengselet og Kriminalomsorgsdirektoratet, og til politiet hvis det anmeldes. I tillegg til det skal arbeidsgiveren også skal melde fra til Nav, om «yrkesskade påført under arbeid».

– Hvem vet etter ti år i denne jobben? Da begynner du kanskje å sove dårlig om natta, sier en fengselsbetjent vi har snakket med. Hun har fått sendt mange meldinger til Nav.

Nav skal også vite

– Hvis det om noen år skulle vise seg at arbeidsmiljøet har gjort noe med nattesøvnen din, er Nav allerede innforstått med alle hendelsene og kan se årsaken til mulig yrkessykdom, sier HMS-ansvarlig på Ila Lise Sandbo Mygland.

– Vi har ikke fått noen varige yrkesskader ennå på Ila som vi vet om, og håper ikke vi får det heller. Men det er viktig at vold- og trusselhendelser blir registrert, understreker hun.

En fin gjeng

– Vi er veldig sammensveisa, men det er slitsomt med trusler om drap og voldtekt. Det er en utskiftning i den faste personalgruppa vår. Det er flere som ikke orker å jobbe her lenger. Vi møter en betjent som sier rett ut at han har bedt om å få slippe flere vakter på G.

– At det gir slitasje å omgås dem, det er et understatement. På vaktrommet ler vi av det, men du blir sliten. Vi må jo svare hver gang de ringer på. En dag registrerte vi 59 påringninger fra én innsatt og alle dreide seg om trusler. Faren er at du en dag er uproff når de tøyer grensene dine.

Les også: For psyk for fengsel | Ned trappa til kjelleren |